Erysichthón (Tesália)

Erysichthón () je v gréckej mytológii syn a nástupca tesálskeho kráľa Triopa.

Erysichthón úmyselne aj napriek varovaniu vyťal storočný posvätný dub v háji bohyne plodnosti Démétry a pripravil tak o život jej obľúbenú dryádu, ktorá v strome žila.Ovidius, Metamorphoses, 8,738-879. Dokázal tým svoju neúctu k bohyni a dočkal sa jej trestu. Na jej príkaz sa následne do jeho domu nasťahovala bohyňa hladu, ktorá ho trápila neukojiteľnou nenásytnosťou.

Čím viac potom Erysichthón jedol, tým mal do jedla väčšiu chuť a hlad ho pripravil o celý majetok. Aby si zaopatril na živobytie ďalšie hmotné prostriedky, predával do otroctva svoju dcéru Méstru, ktorá mala v sebe čarovnú moc, vedela sa totiž premieňať na rôzne zvieratá. Keď ju niekto kúpil, premenila sa na vtáka, koňa, alebo na iného tvora a vrátila sa k otcovi, ktorý ju znovu predal. Ale ani tento zdroj príjmov mu nestačil, lebo jeho hlad bol stále neznesiteľnejší. Hlad nakoniec Erysichthóna pripravil aj o zdravý rozum, začal jesť sám seba a v hrozných mukách zomrel.Kallimachos, Hymnus VI Demeter, 31-96.

V starovekom Grécku bol Erysichthón pokladaný sa symbol spupnosti, nenásytnosti a bezbožnosti. 

 Referencie a bibliografia 

Kategória:Postavy gréckej mytológie